“Davlat muassasalarini isloh qilishni jadallashtirish chora-tadbirlari to‘g‘risida”gi prezident qarori qabul qilindi. Qarorga ko‘ra, bir tovar bozorida 5 ta va undan ortiq xususiy tadbirkorlik sub’yektlari faoliyat yuritib kelayotgan, raqobat rivojlangan sohalarda faoliyat yuritayotgan davlat muassasalari tugatiladi yoki xo‘jalik jamiyatlariga o‘zgartirilgan holda xususiy sektorga sotiladi. Bundan tashqari, davlat muassasalari majburiy tartibda yagona g‘azna hisobvarag‘ida shaxsiy g‘azna hisobvaraqlariga ega bo‘ladi. 2022 yil 1 apreldan ochiq ma’lumotlar portalida foydalanuvchilar uchun qulay formatlarda ko‘rish imkoniyatini yaratgan holda muassasalarning yuqori turuvchi tashkiloti, ko‘chmas mulk obektlari, qurilishi tugallanmagan obektlar va avtotransport vositalari, rejalashtirilgan va amalga oshirilgan xarajatlar tarkibi haqidagi va boshqa ma’lumotlarni (bundan tijorat siri mavjud yoki cheklangan holda tarqatiladigan ma’lumotlar mustasno) e’lon qilish amaliyoti joriy etiladi.